Yhdysvalloissa senaatti on hyväksynyt presidentti Donald Trumpin virkarikosoikeudenkäynnin säännöt. Äänestys noudatti tiukasti puoluerajoja.

Säännöt hyväksyttiin republikaanisenaattorien äänin 53–47. Aiemmin republikaanit torjuivat äänestyksissä useita demokraattien esityksiä uusien todistajien ja asiakirjojen tuomisesta oikeudenkäyntiin.

Istunto Yhdysvaltain senaatissa kesti tuntikausia. Trumpiin kohdistuvien virkarikossyytteiden käsittely alkoi senaatissa Suomen aikaa iltakahdeksalta ja jatkui lähes kello 9:ään aamulla.

Demokraatit yrittivät muun muassa saada oikeudenkäyntiin dokumentteja, joita Valkoinen talo ei ole aiemmin suostunut toimittamaan virkarikostutkintaa johtaville tahoille.

Yhtä lailla demokraattien ehdotukset uusien todistajien kutsumisesta oikeudenkäyntiin äänestettiin kumoon.

Äänet jakautuivat puoluelinjojen mukaan 53–47. Senaatti on republikaanienemmistöinen. Istunto on jatkunut pitkälle yöhön.

– Republikaanit ovat torpedoineet demokraattien kaikki yritykset laajentaa käsittelyä, kirjeenvaihtaja Mika Hentunen kertoi Ylen aamussa.

Republikaanien rivit ovat äänestyksissä pitäneet.

– Jos tämä oikeudenkäynti nyt lähtee etenemään tällä tavalla, siitä tulee pelkkä kumileimasin. Trump vapautetaan syytteistä ilman, että saliin saadaan edes todistajia paikalle.

Demokraatit halusivat kuulla Boltonia

Senaatin vähemmistöjohtaja, demokraattien Chuck Schumer esitti myös entisen kansallisen turvallisuuden neuvonantajan John Boltonin kutsumista todistajaksi. Bolton on sanonut olevansa valmis tulemaan kuultavaksi.

Demokraattien mukaan Boltonilla olisi ensikäden tietoa Trumpin hallinnon Ukrainaan kohdistamasta painostuksesta.

– Presidentti ja jotkin tämän elimen jäsenet pelkäävät kuulla suurlähettiläs Boltonia, koska he tietävät hänen tietävän liian paljon, demokraattien edustaja Jerry Nadler sanoi.

– Vain syylliset ihmiset yrittävät piilottaa todisteita.

Valkoisen talon asianajaja Pat Cipollone vastasi Nadlerille tiukkasanaisesti.

– Ainoa, jonka pitää olla häpeissään, herra Nadler, olette te, siitä miten te puhuttelette tätä elintä, Cipollone sanoi.

– Tämä on Yhdysvaltain senaatti. Te ette määrää täällä.

Väittely kävi niin kiivaana, että tuomari John G. Roberts joutui jo nuhtelemaan osapuolia. Roberts kehotti edustaja Nadleria ja asianajaja Cipollonea muistamaan, missä he ovat, ja noudattamaan senaatin arvon mukaista puhetapaa.

– Olen sitä mieltä, että senaatille esiintyvien on syytä muistaa, missä he ovat, tuomari Roberts sanoi.

Republikaanit torjuivat myös Boltonin kutsumisen todistajaksi.

"Alku on vähän paperinmakuinen"

Käsittely alkoi sillä, että senaatti pohti oikeudenkäynnin menettelytapoja ja aikatauluja.

– Tässä on alkuun vähän paperinmakuinen alkujärjestäytyminen, joka kestää pari tuntia, Ylen kirjeenvaihtaja Paula Vilén kertoi tiistai-iltana päivän etenemisestä.

Republikaaneja edustava senaatin enemmistöjohtaja Mitch McConnell on esittänyt, että käsittelyssä olisi neljä vaihetta: syyttäjien puheenvuorot, puolustuksen puheenvuorot, senaattorien kannat ja vasta neljännessä vaiheessa olisi todistajien mahdollinen kuuleminen.

Senaatti aloitti käsittelyn puimalla oikeudenkäynnin menettelytapoja ja aikataulua. Samuel Corum / EPA

Demokraatit syyttävät republikaaneja pimitysaikeista

Demokraatit ovat syyttäneet republikaaneja halusta pimittää todisteet, uutisoi The New York Times (siirryt toiseen palveluun). Taustalla on se, että senaatin enemmistöjohtaja McConnell on sanonut, ettei senaatin käsittelyssä välttämättä kuultaisi uusia todistajia tai todisteita.

– Tästä käsittelystä on tulossa osin samanlainen kuin Bill Clintonin virkarikosoikeudenkäynnissä, mutta ei täysin. Ero on siinä, että käsittely aiotaan puristaa kahteen vuorokauteen. Päivistä tulee pitkiä ja demokraatit ovat syyttäneet McConnellia siitä, että hän haluaa viedä tämän ohi kansalaisilta yösydämenä, Vilén kertoi tiistaina.

Tiistaina McConnellin maanantaina tekemään ehdotukseen tehtiin muutos, jonka myötä käsittelyyn käytettäisiinkin kolme vuorokautta.

Aikataulun perusteella senaatti äänestäisi Trumpin saamasta syytteestä tammikuun viimeisenä päivänä.

Senaatin enemmistöjohtaja Mitch McConnell matkalla senaatin istuntosaliin tiistaina 21. tammikuuta. Shawn Thew / EPA

Trump virkarikossyytteeseen kolmantena presidenttinä

Edustajainhuone päätti joulukuussa nostaa Trumpia vastaan virkarikossyytteen. Syytekohdat ovat vallan väärinkäyttö ja kongressin tutkinnan vaikeuttaminen.

Epäillyssä vallan väärinkäytössä on kyse siitä, että Trump painosti Ukrainaa saadakseen itselleen hyötyä. Trump halusi Ukrainan aloittavan tutkinnan demokraattien presidenttiehdokkaaksi pyrkivän Joe Bidenin ja tämän pojan Hunter Bidenin toimista Ukrainassa.

Tutkinnan vaikeuttamisessa on kyse siitä, ettei Trump suostunut tutkinnan kuultavaksi ja Valkoinen talo kielsi useiden kuultaviksi kutsuttujen todistamisen.

Trump on vasta kolmas Yhdysvaltain presidentti, joka on asetettu virkarikossyytteeseen.

Lisää aiheesta:

Toimittajalta: Trumpin virkarikosoikeudenkäynti alkoi tuntikausien sääntöväännöllä, ja yhdellä McConnellin käsinkirjoitetulla taipumisella 22.1.2020

FoxNewsillä puhutaan yhtä, CNN:llä aivan toista – Näin eri tavoin Trumpin oikeudenkäyntiä tulkitaan yhdysvaltalaisilla tv-kanavilla 21.1.2020

Historiallinen oikeudenkäynti alkaa tänään – Neljä asiaa, jotka on hyvä tietää Trumpin virkasyytteiden käsittelystä 21.1.2020

Sopimaton ylipäälliköksi vai noitavainon uhri? Näin Washingtonin kaduilla kommentoitiin presidentti Trumpin oikeudenkäyntiä 20.1.2020

Lähteet: Reuters, AP, AFP, STT